als_Latn dik_Latn sag_Latn
Podgoricë: Nuk ka marrëveshje mes protestuesve dhe ministrit të Ekonomisë
PODGORICË (AA) - Ministri i ekonomisë në Qeverinë e Malit të Zi, Vladimir Kavariq dhe zëvendëskryeministri, Vujica Lazoviq, biseduan sot me punëtorët e pakënaqur të kompanisë “Montevar Metalac”, por nuk gjetën zgjidhje për situatën ku gjenden punëtorët e kësaj kompanie, raporton gazetari i Anadolu Agency (AA).
Sot, para godinës së Qeverisë së Malit të Zi protestuan punëtorët e disa prej kompanive më të mëdha malazeze, të cilët janë shprehur të pakënaqur me situatën ekonomike në kompanitë e tyre.
Në shenjë përkrahjeje për punëtorët e kompanisë “Montevar Metalac”, të cilët mbajnë grevë urie për shkak të disa pagave që s’i kanë marrë ende, punonjësit e kompanive të tjera organizuan protestë, në të cilën rreth 500 persona tentuan të hyjnë në objektin e Qeverisë.
Kordoni i policisë arriti ta ndalojë turmën e punëtorëve të pakënaqur, të cilët thanë se nuk do të tërhiqen përderisa Kryeministri Milo Gjukanoviç nuk do të pranojë të bisedojë me përfaqësuesit e kompanisë “Montevar Metalac”. Protestuesit kanë paralajmëruar se nëse Kryeministri nuk pranon të takohet me përfaqësuesit e kompanive, ata do të jenë të detyruar të hyjnë me forcë në ndërtesën e qeverisë. Protestën e ka udhëhequr ish-sindikalisti, Janko Vuçiniq, deputet aktual në Kuvendin e Malit të Zi.
Më pas është mbajtur një takim, ku morën pjesë, nga njëra anë Vuçiniq dhe, nga ana tjetër, njëri nga punëtorët e “Montevar Metalcit”, ndërsa në emër të Qeverisë negociuan ministri i Ekonomisë, Kavariq, dhe zëvendëskryeministri Lazoviq.
"Nuk kemi arritur marrëveshje konkrete. Ata thanë se kanë nevojë për një afat të caktuar kohor, që të takohen të gjithë ministrat. Ekziston mundësia që sonte të bisedojmë prapë",- ka deklaruar pas takimit Vuçiniq.
Ndërkohë, rreth godinës së Qeverisë vërehet një pranie e madhe e njësive policore.
Punonjësitë e kompanisë "Montevar Metalac", nga 15 shtatori janë në grevë dhe protestojnë para godinës së qeverisë, ndërsa më 24 shtator filluan me grevë urie, duke kërkuar që t’u paguhen 14 pagat dhe njohjen e 33 muajve të stazhit.
als_Latn als_Latn als_Latn als_Latn als_Latn als_Latn als_Latn als_Latn als_Latn